Óveður og ófærð valda enn vandræðum á landinu og horfur eru ófagrar næstu daga. Björgunarsveitarfólk hefur verið önnum kafið að aðstoða strandarglópa.
Björgunarsveitir voru kallaðar út rétt fyrir hádegi á Suðurlandi vegna bíla í sumarbústaðahverfi sem hvorki komust lönd né strönd.Talsvert var um útköll til Björgunarsveita í nótt bæði á Kjalarnesi, í Mosfellsbæ, og við Þrengslavegamót vegna bíla sem sátu fastir. Eitt útkall var einnig við að festa þakplötur á húsi á Kjalarnesi. Á fimmta tímanum í morgun var einnig kallað út í Vík í Mýrdal vegna bíla sem sátu fastir og sömu er að segja frá Snæfellsnesi.
Ófært er frá Hvolsvelli og austur að Höfn.. Þungfært víða í uppsveitum og þæfingsfærð á Hellisheiði svo dæmi séu nefnd um vetrarveðrið og afleiðingar þess. Veðurviðvaranir eru í gildi á meirihluta landsins að Norður og Austurlandi undanskildu en þær falla út þegar líður á daginn. Annað kvöld er svo gert ráð fyrir víðtækum veðurviðvörunum á landinu vegna ofsaveðurs. Eyjamenn hafa ekki farið varhluta af veðrinu. Hörður Orri Grettisson er framkvæmdastjóri Herjólfs.
Skipið kom hérna að landi klukkan tíu í gærkvöldi þá var aftaka veður á eyjunni og í samráði við björgunarsveitir og yfirvöld hérna í Vestmannaeyjum þá létum við farþegana bíða um borð með bílana sína og björgunarsveitin kom og skutlaði farþegum og áhöfn heim í gærkvöldi. Er þetta einsdæmi manstu eftir að þetta hafi gerst áður? Ég man ekki eftir að þetta hafi gerst áður það var bara svo mikið snjófok hérna í gær og skyggnið var það lítið. Það var ekkert vit í því að senda fólkið út á bílunum sínum þannig að Björgunarsveitin í Vestmannaeyjum stóð sig frábærlega og kom farþegum og áhöfn heim til sín og bílarnir eru núna komnir á bryggjuna tilbúnir svo að fólk geti náð í þá.
